Siden den 15. januar har det været forbudt at holde mink i Danmark. Alligevel er der stadig mink tilbage på to farme. Ifølge TV2 Nords oplysninger er der tale om to nordjyske farme. Fødevarestyrelsen fortæller til Ritzau, at de pågældende minkavlere har fået et skriftligt påbud om at aflive minkene, og at de har fået det styrelsen kalder en passende frist til at dokumentere, at der ikke er flere levende dyr på deres farm. Hvis ikke Fødevarestyrelsen får den dokumentation, kan den få en retskendelse, der giver myndighederne ret til selv at undersøge, om der er levende dyr tilbage på de pågældende farme. - Men jeg regner ikke med, at det kommer dertil, siger Hanne Larsen, veterinærdirektør i Fødevarestyrelsen, til Ritzau.

Opsummering:
Selv om det nu er forbudt at have mink i Danmark, er der stadig en lille håndfuld tilbage. Angiveligt på to farme i Nordjylland.